Ouditeur-skiet: Polisie swyg oor moontlike sluipmoordaanvalLawrence Moepi Die polisie is Maandag steeds op soek na die mans wat ŉ Lawrence Moepi, ŉ forensiese ouditeur, Vrydag by sy kantoor in Houghton, Johannesburg, doodgeskiet het. “Niemand is nog in hegtenis geneem in verband met die voorval nie,” het lt.kol. Lungelo Dlamini, woordvoerder van die polisie in Gauteng, gesê. Die media het gespekuleer of Moepi moontlik in ŉ sluipmoordaanval gesterf het. “Ons het nog nie ŉ motief nie,” het Dlamini hierop gesê. Moepi is vermoedelik deur mans in ŉ Volkswagen Golf na sy kantoor by SizweNtalubaGobodo agtervolg. Hy is doodgeskiet toe hy uitgeklim het. Niks is gesteel nie. Die Vereniging vir Openbarerekeninge-komitees van Suid-Afrika (APAC) het versoek dat sy lede beskerm word ná Moepi se afsterwe, het die Times Maandag berig. “Dit is ŉ bedreiging vir alle forensiese ouditeurs en kan moontlik daartoe lei dat die bedryf gehalte ouditeurs kan verloor omdat hulle vrees vir hulle lewe,” het Sipho Makama, voorsitter van APAC, gesê. Moepi was glo betrokke by verskeie ondersoeke. SizweNtsalubaGobodo het op sy webwerf gesê Moepi het nou saam met die polisie se handelsmisdaadeenheid en die voormalige Direktoraat van Spesiale Operasies (Skerpioene) gewerk. Moepi het in sy kapasiteit as direkteur van forensiese dienste by PricewaterhouseCoopers in die bedrogsaak van Geoffrey Ledwaba getuig. Ledwaba is ŉ voormalige amptenaar van die Skerpioene. Business Day Live het berig dat Moepi aangestel is om die land se multi-miljardrandse wapentransaksie te ondersoek. Die Sunday Independent berig Moepi was ŉ integrale deel van die span wat die verkope van die vakbondfederasie Cosatu se hoofkantoor in Braamfontein, Johannesburg, ondersoek het. Dié gebou is glo vir R10 miljoen minder as sy markwaarde verkoop. Zwelinzima Vavi, geskorste uitvoerende hoof van Cosatu, is deur talle vennote van die vakverbond beskuldig van wanhantering van die transaksie. EyeWitness News het berig Moepi het ook ondersoeke namens Thuli Madonsela, die Openbare Beskermer, hanteer het. Madonsela het Maandag gesê Moepi het as ŉ eksterne ouditeur vir haar kantoor gewerk en het reeds ten minste een saak afgehandel terwyl hy aan ŉ hele aantal sake gewerk het. Dlamini sê hy kan nie kommentaar lewer oor die moontlikheid dat Moepi geskiet is weens ŉ ondersoek waaraan hy gewerk het nie. “Ek kan nie daaroor kommentaar lewer nie, julle moet met sy maatskappy praat,” het hy gesê. Lees ook: Direkteur by ouditeursfirma doodgeskiet